Üldkohtu (kaheksas koda) 11. novembri 2014. aasta määrus – Bergallou vs. parlament ja nõukogu

(kohtuasi T‑22/14)

„Tühistamishagi — Euroopa Liidu ametnike personalieeskirjade ning Euroopa Liidu muude teenistujate teenistustingimuste reform — Vähem soodus kord, mis puudutab kindlasummalist hüvitist sõidukulude eest ja põhipuhkuse pikendamist reisimisaja eest antavate lisapuhkusepäevadega — Isikliku puutumuse puudumine — Lepinguväline vastutus — Põhjuslik seos — Osaliselt ilmselgelt vastuvõetamatu ja osaliselt ilmselgelt õiguslikult põhjendamatu hagi”

1. Tühistamishagi — Füüsilised või juriidilised isikud — Neid otseselt ja isiklikult puudutavad aktid — Normatiivakt — Määrus, millega muudetakse ametnike personalieeskirju sõidukulude hüvitamise ja reisimisaja osas — Ametniku hagi, mis tugineb õigusel osaleda personalieeskirjade muutmise menetlustes ja kuulumisel aktist mõjutatud ametnike kitsasse ringi — Isikliku puutumuse puudumine — Vastuvõetamatus (ELTL artikli 263 neljas lõik ja ELTL artikkel 336; Euroopa Liidu põhiõiguste harta, artiklid 27 ja 28; Personalieeskirjad, artikli 10; V lisa artikkel 7; VII lisa artikkel 8; Euroopa Parlamendi ja nõukogu määrus nr 1023/2013) (vt punktid 24, 31, 32, 37, 41 ja 45–48)

2. Tühistamishagi — Füüsilised või juriidilised isikud — Neid otseselt ja isiklikult puudutavad aktid — Isiklik puutumus — Hagejal lasuv tõendamiskoormis (ELTL artikli 263 neljas lõik) (vt punktid 43 ja 44)

3. Tühistamishagi — Füüsilised või juriidilised isikud — Neid otseselt ja isiklikult puudutavad aktid — Liidu ametniku hagi, mis puudutab määrust, millega muudetakse ametnike personalieeskirju — Mõju muudatusi rakendava haldusorgani otsuste peale esitatud hüpoteetilise hagi vastuvõetavuse tingimuste isikliku puutumuse uurimisele — Puudumine (ELTL artikkel 256, ELTL artikli 263 neljas lõik ja ELTL artikkel 270; Euroopa Kohtu põhikiri, I lisa artikkel 1; Personalieeskirjad, artiklid 90 ja 91) (vt punktid 52 ja 53)

4. Tühistamishagi — Füüsilised või juriidilised isikud — Neid otseselt ja isiklikult puudutavad aktid — Olemuselt kumuleeruvad tingimused — Hagi vastuvõetamatus neist tingimustest kasvõi ühe puudumise korral (ELTL artikli 263 neljas lõik) (vt punkt 55)

5. Lepinguväline vastutus — Tingimused — Õigusvastasus — Kahju — Põhjuslik seos — Kumuleeruvad tingimused — Kohtu kohustus neid kindlaksmääratud järjekorras uurida — Puudumine — Neist tingimustest ühe puudumine — Kahju hüvitamise nõude tervikuna rahuldamata jätmine (ELTL artikli 340 teine lõik) (vt punktid 60 ja 61)

6. Lepinguväline vastutus — Tingimused — Põhjuslik seos — Kahju, mis tekkis Euroopa Parlamendi ja nõukogu määruse, millega muudetakse ametnike personalieeskirju, väidetavalt ebaseadusliku vastuvõtmise tagajärjel — Otsese põhjusliku seose puudumine kahju ja vaidlustatud sätete vahel (ELTL artikli 340 teine lõik; Euroopa Parlamendi ja nõukogu määrus nr 1023/2013) (vt punktid 62–64)

Ese

Esiteks ELTL artikli 263 alusel esitatud nõue tühistada Euroopa Parlamendi ja nõukogu 22. oktoobri 2013. aasta määruse (EL, Euratom) nr 1023/2013 (millega muudetakse Euroopa Liidu ametnike personalieeskirju ja Euroopa Liidu muude teenistujate teenistustingimusi) (ELT L 287, lk 15) artikli 1 lõike 65 punkt b ja artikli 1 lõike 67 punkt d, osas, milles nende sätetega on ette nähtud, et iga-aastane sõidukulude hüvitamine ja selleks sõiduks antud reisimisaeg on seotud kodumaalt lahkumise või välismaal elamise toetuse saamisega, ja teiseks ELTL artikli 340 alusel esitatud nõue hüvitada hagejale väidetavalt põhjustatud varaline ja mittevaraline kahju.

Resolutsioon

1. Jätta hagi rahuldamata.

2. Jätta Amal Bergallou kohtukulud tema enda kanda ning mõista temalt välja Euroopa Parlamendi ja Euroopa Liidu Nõukogu kohtukulud.